9 amptenare vas wat dwelmsmouse glo help vlugMalusi Gigaba, minister van binnelandse sake, en Bheki Cele, minister van polisie, tydens die aankondiging. Foto: ANA Nege amptenare van die departemente van justisie en binnelandse sake verskyn vandag in die Johannesburgse landdroshof op aanklag dat hulle as sindikaat buitelandse beskuldigdes in veral dwelmverwante sake onwettig uit die land help ontsnap het. Genl. Bheki Cele, minister van polisie, het aangekondig dat die nege verdagtes voor sonop tydens gekoördineerde klopjagoptredes in Johannesburg en Soweto aangekeer is. Een verdagte word nog gesoek. Die verdagtes, van wie ses by die vroue-afdeling van die Johannesburg-Sentraal-gevangenis en drie by die departement van binnelandse sake se kantoor in Johannesburg gewerk het, het 36 buitelanders wat veral van dwelmverwante misdaad verdink is, gehelp om uit die land te ontsnap. Hiervoor is hulle omkoopgeld van tussen R3 000 en R6 000 per slag betaal. Van die 36 voortvlugtende buitelanders is ses reeds weer in hegtenis geneem, maar dit lyk asof die ander 30 die land verlaat het, het Cele gesê. Vrydag se klopjagte was die gevolg van samewerking tussen die polisie se misdaadintelligensie-eenheid, die departement van binnelandse sake en die departement van korrektiewe dienste. Die moontlikheid dat nog 15 staatsamptenare by die sindikaat betrokke was, word ondersoek, en nog inhegtenisnemings kan volg.